## Cultura duplica les ajudes per a protegir els béns immobles del patrimoni cultural valencià, que passen de 3 a prop de 7 milions

*** Estes ajudes estan destinades a ajuntaments, entitats locals menors, mancomunitats, fundacions, associacions i entitats sense ànim de lucre
* Les sol·licituds es podran presentar fins al pròxim 8 de setembre**

La Conselleria d’Educació, Cultura, Universitats i Ocupació ha duplicat el pressupost de les ajudes per a protegir els béns immobles que integren el patrimoni cultural valencià, que passen de 3 a quasi 7 milions d’euros a través del Pla Restaura.

Concretament, el pressupost global per a esta modalitat ascendix a 6.919.191,6 euros. Estes ajudes formen part de la modalitat 1, Béns immobles, que, al seu torn, s’integra en el Pla Restaura de la Generalitat, la resolució del qual ha publicat la Direcció General de Patrimoni Cultural en el [DOGV](https://dogv.gva.es/datos/2025/08/25/pdf/2025_36502_va.pdf).

Entre les actuacions que s’inclouen dins d’esta modalitat destaquen aquelles encaminades a la conservació, el manteniment, la restauració i la rehabilitació dels béns integrants del patrimoni cultural de la Comunitat Valenciana inclosos en l’Inventari general del patrimoni cultural.

Per a afrontar esta classe d’actuacions i amb l’objectiu de mantindre de manera sostinguda en el temps esforços de major importància dirigits a la conservació i protecció dels béns que integren el patrimoni cultural valencià, les ajudes d’esta convocatòria tenen caràcter plurianual.

Així, dels 6.919.191,61 euros que la Generalitat destina a esta modalitat de béns immobles, 2.075.757,48 es finançaran de manera anticipada amb càrrec als pressupostos de 2025, i 4.843.434,13, amb els de 2026.

Cal recordar que, l’any passat, la Conselleria de Cultura va incrementar un 500 % l’import màxim per sol·licitant d’estes ajudes, que va passar de 40.000 a 200.000 euros, màxim que manté en l’actual convocatòria.

Poden concórrer a esta modalitat els ajuntaments en el terme municipal dels quals es trobe el bé sobre el qual es vagen a executar les actuacions subvencionables. A més, en la present edició, s’ha estés la possibilitat de concórrer a les ajudes per part de les entitats locals menors i mancomunitats, així com fundacions, associacions i entitats sense ànim de lucre.

Per a això, les actuacions objecte de la subvenció han d’executar-se entre l’1 de gener de 2025 i la data de finalització del termini de justificació de la subvenció.

Les sol·licituds es poden presentar de manera telemàtica, fins al pròxim 8 de setembre, a través del següent [enllaç](https://www.gva.es/va/inicio/procedimientos?id_proc=97405).

Entre els criteris que es tindran en compte a l’hora de valorar les sol·licituds destaca la rellevància patrimonial del bé, la urgència de l’actuació, la qualitat tècnica del projecte o l’impacte social i cultural.

**Aposta per la restauració del patrimoni**

A través d’estes ajudes, la intenció del Govern Valencià és visibilitzar i incrementar el pes de la restauració del patrimoni cultural de tota la Comunitat Valenciana en tots els municipis i convertir-lo, al mateix temps, en un element vertebrador del territori.

Les persones i entitats que concórreguen a estes línies de subvenció podran també fer-ho en la resta de línies que conformen el Pla Restaura.

Les ajudes de la Conselleria mitjançant el Pla Restaura es complementen amb les ajudes de la Direcció General d’Administració Local, que ha destinat també un total de 7.817.959,57 euros a la protecció del patrimoni i la dinamització cultural en municipis de la Comunitat Valenciana. Estes ajudes reforcen el compromís del Consell amb una política territorial centrada a fer costat a les poblacions amb menys recursos, utilitzant el patrimoni com a motor de desenrotllament i cohesió.

Fecha: 25/08/2025